Človek v ohrození

Humanitárna pomoc

Človek v ohrození reaguje na vojenské konflikty a občianske nepokoje (Kosovo, Čečensko, Libanon, Keňa) a prírodné katastrofy (záplavy v Česku a na Slovensku, zemetrasenia v Iráne a Pakistane, cunami v juhovýchodnej Ázii, suchá v Moldavsku, cyklón v Barme) Človek v ohrození zasahoval po zemetrasení na Haiti, distribuoval vodu v najväčšom utečeneckom tábore na svete v Dadaabe v Keni, na Srí Lanke po záplavách postavil "slovenskú dedinu".
Za pomoci finančných prostriedkov najmä od individuálnych a firemných darcov realizuje priamo na mieste účinnú pomoc a adresnú pomoc.

Rozvojová spolupráca

Aby ľudia v krajinách, kde pominula humanitárna kríza, neboli závislí od zahraničnej pomoci a mohli sa postaviť na vlastné nohy, Človek v ohrození čoraz viac podpory sústreďuje na perspektívny rozvoj. Pracuje najmä v krajinách, ktoré nesú dôsledky minulých vojnových konfliktov, prírodných katastrof, alebo sa snažia vysporiadať s autoritárskymi režimami. V chudobných rozvojových krajinách (Afganistan, Keňa, Južný Sudán) sa venuje oblastiam, ako výstavba škôl, vzdelávanie učiteľov, znižovanie negramotnosti, zapájanie sa žien do komunitného rozvoja.

Podpora ľudských práv

Najvýznamnejšie aktivity na podporu ľudských práv vyvíja Človek v ohrození na Kube, kde podporuje nezávislých občianskych aktivistov a intelektuálov a v Bielorusku, kde podporuje nezávislých novinárov a občianskych aktivistov.

Globálne vzdelávanie

Na Slovensku Človek v ohrození ukazuje skutočný obraz problémov dnešného sveta a vedie smerom k tolerancii, rešpektovaniu ľudských práv. Je spoluautorom Národnej stratégie globálneho vzdelávania, pre učiteľov vytvára metodické príručky, základné a stredné školy podporuje formou zážitkových workshopov, tematických premietaní s diskusiami a podporuje stredoškolských blogerov a aktivistov.

Medzinárodný festival dokumentárnych filmov Jeden svet

Človek v ohrození niekoľko rokov organizuje festival Jeden svet, ktorý je jediným kultúrno - vzdelávacím podujatím na Slovensku, ktoré sa komplexne zaoberá ľudsko - právnymi a globálnymi témami.

Keňa

V rokoch 2010-2012 organizácia Človek v ohrození realizovala projekt, ktorý bol zameraný na zvyšovanie potravinovej bezpečnosti. Pracovníci organizácie založili 5 školských záhrad so zavlažovacími schémami, fóliovníkmi a chovom drobných poľnohospodárskych zvierat. Nový projekt na zvyšovanie potravinovej bezpečnosti začal v roku 2012 a bude prebiehať až do roku 2014 v oblasti východného pobrežia Kene. Vzhľadom na to, že obyvatelia tejto oblasti trpia úbytkom prírodných zdrojov, nedostatkom kvalitnej potravy a zápasia s chudobou chudobou, Človek v ohrození prináša týmto ľuďom alternatívne spôsoby živobytia - spracovávajú a následne predávajú plodiny, produkujú výrobky z aloe vera, venujú sa včelárstvu, chovu oviec, kôz a chovu rýb. Vďaka tomu obyvatelia zvyšujú svoje rodinné príjmy.
Od roku 2011 prebieha dvojročný projekt v oblasti lesa Koibatek v lesnom komplexe Mau. Organizácia prispieva k spomaľovaniu odlesňovania a tým pomáha zabraňovať pôdnej erózií, záplavám a znižovaniu úrodnosti pôdy. Lesné a vodné zdroje sa obnovujú vysádzaním stromov, pretože opätovné zalesnenie prázdnych plôch pomáha zachytávať a regulovať množstvo dažďovej vody vo vodných tokoch a tak prispieva k zníženiu erózii. Organizácia sa tiež zaoberá znížením každodennej spotreby dreva a ekonomickej závislosti obyvateľstva od jeho predaja. Pracovníci komunitám predstavujú alternatívne zdroje obživy – chov oviec, kôz či včelárstvo. Človek v ohrození zapája do projektu komunity, ktoré sú závislé od miestnych lesných zdrojov a to organizáciou tréningov zameraných na participáciu správy lesa pre 508 účastníkov.

Povodne na Slovensku 2011

Za združenie Človek v ohrození bol situáciu monitorovať Martin Horák. O kooperácii a možnostiach pomoci komunikoval s Platformou mimovládnych rozvojových organizácií, zisťoval konkrétne potreby obce ako aj potreby jej občanov. Zároveň odovzdával potrebné informácie o tom, čo a ako robiť v tejto krízovej situácii.

Povodne v Pakistane

Povodne v Pakistane v roku 2011 zanechali na osudoch ľudí dlhodobé stopy. Napriek tomu, že Človek v ohrození humanitárny program pomoci v Pakistane ukončil v decembri 2010, boli začiatkom júla 2011 zaslané finančné prostriedky vo výške 2 200 USD na dodatočnú pomoc, realizovanú prostredníctvom nášho lokálneho koordinátora Kamrana Ali Shaha.
Na základe terénneho prieskumu sme prostriedky použili na zakúpenie krémov, slúžiacich ako prevencia voči kožným ochoreniam, ktoré sa po povodniach rozšírili a dodnes sa ich nepodarilo odstrániť, ako aj na zabezpečenie živobytia pre 11 najzraniteľnejších príjemcov pomoci.